CELEX: 62020TN0550
Language: el
Date: 2020-09-04 00:00:00
Title: Υπόθεση T-550/20: Προσφυγή της 4ης Σεπτεμβρίου 2020 — Sharpston κατά Συμβουλίου και Συνδιάσκεψης των αντιπροσώπων των κυβερνήσεων των κρατών μελών

19.10.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 348/26
            
         
      Προσφυγή της 4ης Σεπτεμβρίου 2020 — Sharpston κατά Συμβουλίου και Συνδιάσκεψης των αντιπροσώπων των κυβερνήσεων των κρατών μελών
      (Υπόθεση T-550/20)
      (2020/C 348/37)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Eleanor Sharpston (Schoenfels, Λουξεμβούργο) (εκπρόσωποι: N. Forwood, Barrister-at-Law, και J. Flynn, QC)
      
         Καθών: Συμβούλιο της Ευρωπαϊκής Ένωσης, Συνδιάσκεψη των αντιπροσώπων των κυβερνήσεων των κρατών μελών
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την από 2 Σεπτεμβρίου 2020 απόφαση της Συνδιάσκεψης των αντιπροσώπων των κυβερνήσεων των κρατών μελών περί διορισμού τριών δικαστών και ενός Γενικού Εισαγγελέα στο Δικαστήριο της Ευρωπαϊκής Ένωσης, καθόσον αυτή σκοπεί στον διορισμό του Αθανάσιου Ράντου ως Γενικού Εισαγγελέα του Δικαστηρίου της Ευρωπαϊκής Ένωσης από 7ης Σεπτεμβρίου 2020·
               
            
                  —
               
               
                  να καταδικάσει τους καθών στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τρεις λόγους.
      
                  1.
               
               
                  Με τον πρώτο λόγο, η προσφεύγουσα προβάλλει την ύπαρξη νομικού σφάλματος όσον αφορά την ερμηνεία του άρθρου 50, παράγραφος 3, ΣΛΕΕ. Η προσφεύγουσα υποστηρίζει ότι ούτε το εν λόγω άρθρο ούτε οποιαδήποτε άλλη διάταξη του πρωτογενούς δικαίου της Ένωσης επέφερε ή απαιτούσε τον αυτόματο τερματισμό της θητείας της προσφεύγουσας ως Γενικής Εισαγγελέως, η οποία λήγει στις 6 Οκτωβρίου 2021. Επομένως, δεν υπήρχε κενή θέση στην οποία ο Α. Ράντος θα μπορούσε νόμιμα να διοριστεί.
               
            
                  2.
               
               
                  Με τον δεύτερο λόγο προβάλλεται παραβίαση της θεμελιώδους αρχής του δικαίου της Ένωσης περί ανεξαρτησίας της δικαιοσύνης. Καθόσον έλαβε θέση επί ενός ζητήματος για το οποίο ήταν γνωστό ότι υπήρχαν διιστάμενες και αντιπαρατιθέμενες απόψεις σχετικά με τη θητεία εν ενεργεία μέλους του Δικαστηρίου της Ευρωπαϊκής Ένωσης, η προσβαλλόμενη απόφαση παραβιάζει τις εγγυήσεις του πρωτογενούς δικαίου της Ευρωπαϊκής Ένωσης (ιδίως τον Τίτλο Ι του Οργανισμού του Δικαστηρίου της Ευρωπαϊκής Ένωσης), προκειμένου να απαλλαγεί από τα καθήκοντά του με αυταρχικό τρόπο το εν λόγω μέλος του Δικαστηρίου της Ευρωπαϊκής Ένωσης.
               
            
                  3.
               
               
                  Με τον τρίτο λόγο προβάλλεται έλλειψη αναλογικότητας και έλλειψη επικλήσεως «θεμιτών και επιτακτικών λόγων». Ούτε από τις διατάξεις των Συνθηκών ούτε από τα καθήκοντα του Γενικού Εισαγγελέα προκύπτει ότι συνεχίζει υφίσταται οποιοσδήποτε σύνδεσμός του με οποιοδήποτε κράτος μέλος μετά τον διορισμό του. Επομένως, οποιοσδήποτε τερματισμός της θητείας της προσφεύγουσας θίγει την αρχή της αναλογικότητας και γίνεται χωρίς την επίκληση «θεμιτών και επιτακτικών λόγων», η οποία απαιτείται βάσει της νομολογίας σε περίπτωση παρεμβάσεως στη θητεία εν ενεργεία μέλους του Δικαστηρίου της Ευρωπαϊκής Ένωσης.